
Parlamentul  României

Camera  Deputaţilor
Comisia pentru Sănătate şi Familie
                Nr. 28/ 378 /  28 iunie  2006

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra propunerii legislative privind unele măsuri de protecţie a minorilor ( Plx 150/2006), respinsă Senat în şedinţa din 2 martie 2006 şi  trimisă comisiei  spre examinare,  în fond,  în procedură obişnuită, cu adresa nr.Plx  150  din 8 martie 2006, Camera Deputaţilor fiind  Cameră decizională.


La întocmirea raportului, comisia a avut în vedere avizul Comisiei juridice, de disciplină şi imunităţi nr.Plx 150/29.03.2006, avizul Comisiei pentru drepturile omului, culte şi problemele minorităţilor naţionale nr.Plx 150/03.2006, avizul Comisiei pentru învăţământ, ştiinţă, tineret şi sport nr.29/67/27.03.2006, avizul Consiliului Legislativ nr.973/18.07.2005, precum şi punctul de vedere al Guvernului nr.2700/01.11.2005.

În raport de obiectul şi conţinutul său, propunerea legislativă face parte din categoria legilor ordinare, în conformitate cu prevederile articolului 73 din Constituţia României, republicată.

PREŞEDINTE,

DEP.ACAD.PROF.DR.MIRCEA IFRIM

Parlamentul  României

Camera  Deputaţilor
Comisia pentru Sănătate şi Familie
                    Nr. 28/ 378/ 28 iunie  2006 

R A P O R T

asupra propunerii legislative privind unele măsuri de protecţie a minorilor 
( Plx 150/2006)
1. Cu adresa nr.Plx  150  din 8 martie 2006, Comisia pentru sănătate şi familie a fost sesizată cu dezbaterea , în procedură obişnuită, a propunerii legislative privind unele măsuri de protecţie a minorilor ( Plx 150/2006), respinsă de Senat în şedinţa din 2 martie 2006,  Camera Deputaţilor fiind Cameră decizională.
La întocmirea raportului, comisia a avut în vedere avizul Comisiei juridice, de disciplină şi imunităţi nr.Plx 150/29.03.2006, avizul Comisiei pentru drepturile omului, culte şi problemele minorităţilor naţionale nr.Plx 150/03.2006, avizul Comisiei pentru învăţământ, ştiinţă, tineret şi sport nr.29/67/27.03.2006, avizul Consiliului Legislativ nr.973/18.07.2005, precum şi punctul de vedere al Guvernului nr.2700/01.11.2005.
Propunerea legislativă are ca obiect de reglementare stabilirea unor măsuri de protecţie a minorilor privind interzicerea vânzării alcoolului, a produselor de tutun minorilor sub 18 ani, precum şi  a vizualizării de produse care promovează violenţa şi sexualitatea explicită .

Propunerea legislativă cuprinde o serie de sancţiuni contravenţionale pentru cei care încalcă sau ajută la încălcarea acestor interdicţii.
Comisia propune Plenului Camerei Deputaţilor spre dezbatere şi respingere propunerea legislativă, care face obiectul raportului.
2. Propunerea legislativă  face parte din categoria legilor ordinare , potrivit prevederilor articolului 73 din Constituţia României, republicată.

3. La lucrările comisiei din ziua de 28.06.2006 au fost prezenţi 17 deputaţi, neînregistrându-se absenţi.
Raportul comisiei a fost adoptat în unanimitate.
5. Propunerea legislativă, potrivit art.75 din Constituţia României, republicată şi art.92 alin.(9) din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterilor, Comisia pentru sănătate şi familie propune Plenului  Camerei Deputaţilor respingerea  propunerii legislative privind unele măsuri de protecţie a minorilor ( Plx 150/2006) în baza următoarelor argumente :
1. În prezent, în domeniul protecţiei minorilor există un număr foarte mare de acte normative care reglementează majoritatea punctelor menţionate în propunerea legislativă precum reducerea consumului de alcool, de tutun, de droguri , dreptul la imagine, etc. De asemenea, propunerile referitoare la domeniul audiovizualului sunt deja reglementate în legislaţia pe bază căreia îşi desfăşoară activitatea Consiliului Naţional al Audiovizualului. 

Astfel: 
· art.2 alin.(2) din Ordonanţa de urgenţă a Guvernului nr. 55/1999 pentru interzicerea publicităţii produselor din tutun în sălile de spectacol şi interzicerea vânzării produselor din tutun minorilor, interzice vânzarea produselor din tutun prin automate, la bucată, sau oferirea lor gratuită tinerilor sub 18 ani;

· art.3 alin.(7) din Legea nr.349/2002 pentru prevenirea şi combaterea efectelor consumului produselor din tutun prevede că  unităţile care comercializează produse din tutun sunt obligate să respecte interdicţia vânzării produselor din tutun tinerilor sub 18 ani;

· Legea nr.148/2000 privind publicitatea , cu modificările şi completările ulterioare, conţine dispoziţii speciale referitoare la publicitatea produselor şi serviciilor destinate minorilor, la interzicerea  publicităţii băuturilor alcoolice şi produselor din tutun dacă se adresează minorilor, în publicaţii destinate acestora, în unităţile de învăţământ, în sălile de spectacol şi reglementează sancţiunile aplicabile în cazul încălcării acestor prevederi;

· de asemenea, trebuie să se ţină cont de dispoziţiile Ordonanţei Guvernului nr. 2/2001 privind regimul juridic al contravenţiilor, la care art.10 al propunerii legislative face trimitere şi care prevăd că minorii sub 14 ani nu răspund contravenţional, iar pentru cei care au împlinit această vârstă şi săvârşesc fapte ce reprezintă contravenţii în sensul actului normativ menţionat anterior, limitele amenzilor stabilite se reduc la jumătate.
2. În ceea ce priveşte propunerile ce se referă la minorii între 14 şi 18 ani, conform Codului civil există o diferenţiere clară între sexe la acest interval de vârstă, diferenţiere care permite fetelor peste 14 ani să-şi întemeieze o familie, cu acordul părinţilor, ceea ce le scoate practic din categoria minorilor, ele beneficiind de toate drepturile unui adult în cadrul familiei.
3. Trebuie să se ţină seama de prevederile art.15 alin.(1) din Legea nr.24/2000 privind normele de tehnică legislativă pentru elaborarea actelor normative, republicată, potrivit cărora „În procesul de legiferare este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte normative.”
PREŞEDINTE,

DEP.ACAD.PROF.DR.MIRCEA IFRIM

